b'\n_START_ARTICLE_\nFranz Kafka\n_START_SECTION_\nBakgrunn\n_START_PARAGRAPH_\nKafka ble f\xc3\xb8dt i 1883 i en tyskspr\xc3\xa5klig j\xc3\xb8disk familie i Prag (Praha) i B\xc3\xb6hmen, da en del av \xc3\x98sterrike-Ungarn, i dag hovedstad i Tsjekkia. Faren var en Galanteriewaren (handelsmann), Hermann Kafka (1852\xe2\x80\x931931), og hans mor var Julie Kafka, f\xc3\xb8dt L\xc3\xb6wy (1856\xe2\x80\x931934). Fra 1889 til 1893 gikk Kafka p\xc3\xa5 Deutsche Knabenschule ved Fleischmarkt i Praha og tok sin Matura i 1901. Han begynte \xc3\xa5 studere jus, og avla eksamen i 1906. Deretter arbeidet han for et forsikringsselskap. Samtidig skrev han p\xc3\xa5 fritiden. I 1917 ble han rammet av tuberkulose._NEWLINE_Hermann Kafka seg som tsjekker etter \xc3\xa5 ha vokst opp i overveiende tsjekkisk landsby, mens han kone og hennes familie i Praha var tysktalende, og de sendte s\xc3\xb8nnen Franz til tysk skole i Praha.\n_START_SECTION_\nForfatter\n_START_PARAGRAPH_\nKafkas forhold til sin dominerende far var et viktig tema i hans arbeider. I 1923 flyttet han til Berlin i h\xc3\xa5pet om \xc3\xa5 distansere seg fra familiens innflytelse, og konsentrere seg om \xc3\xa5 skrive. _NEWLINE_Kafka ans\xc3\xa5 at verden er absurd og ubegripelig. Han s\xc3\xa5 tilv\xc3\xa6relsen som en labyrint som mennesket ikke finner noen utvei fra. Det finnes ogs\xc3\xa5 kafkaforskere som anser at Kafkas tekster for det meste skal ses som en metafor for hans fors\xc3\xb8k p\xc3\xa5 \xc3\xa5 ta seg inn i skrivendets sf\xc3\xa6re, en sf\xc3\xa6re som han aldri ans\xc3\xa5 seg verdig \xc3\xa5 tilh\xc3\xb8re. Mange av Kafkas tanker knytter an til August Strindberg, S\xc3\xb8ren Kierkegaard, Otto Weininger og Sigmund Freud, som Kafka fikk mange ideer fra, hvilket viser seg i hans verk i form av modernisme. Det er imidlertid ikke full enighet om alle disse tilknytningene; selv om man for eksempel relativt enkelt kan dra koblinger til Freud i Kafkas tekster s\xc3\xa5 sa han at han ikke var s\xc3\xa5 s\xc3\xa6rlig inspirert av dennes tanker. Han forkastet snarere en psykoanalytisk tolkning som Freud hadde gjort av novellen Forvandlingen._NEWLINE_Kafka utviklet under sitt forfatterskap en metode \xc3\xa5 skrive p\xc3\xa5 som noe forenklet kan beskrives som en skriving uten pause. Hans metode var \xc3\xa5 skrive som i en flom snarere enn \xc3\xa5 p\xc3\xa5 forh\xc3\xa5nd ha hele historien klart for \xc3\xb8ye. Etter mange mislykkede fors\xc3\xb8k og gjentatte skuffelser klarte han til slutt \xc3\xa5 raffinere denne metoden, og resultatet ble Domen. Alle hans tekster var mer eller mindre skrevet i ett sveip, ogs\xc3\xa5 romanene som ble skrevet hvert kapittel for seg. Denne metoden er antagelig grunnen til at romanene aldri ble helt sluttf\xc3\xb8rte._NEWLINE_Kafkas samtlige tre store verk er ufullf\xc3\xb8rt. _NEWLINE_I stor grad er den s\xc3\xa5kalte kafkastemningen Franz Kafkas egen f\xc3\xb8lelse av utenforskap. Ettersom han var tyskspr\xc3\xa5klig var han utenfor den tsjekkiske kulturen, p\xc3\xa5 grunn av at han var j\xc3\xb8de var han frosset ut av Prahas tyske koloni og ettersom han ikke var helt og sant troende sto han ogs\xc3\xa5 p\xc3\xa5 siden av det j\xc3\xb8diske menighetsliv. _NEWLINE_Kafkas forfatterskap er tolket p\xc3\xa5 en mengde vis. Max Brod hevdet at Kafka var en religi\xc3\xb8s dikter. Eksistensialistisk orienterte forfattere som Albert Camus s\xc3\xa5 en sjelsfrende som fanget det absurde i tilv\xc3\xa6relsen. Psykoanalytikere mente at Kafka var en utforsker av det ubevisste. Marxister som Ernst Fischer ans\xc3\xa5 at han skildrer det fremmedgjorte menneske i det kapitalistiske samfunn. Hermeneutiske forskere har pekt p\xc3\xa5 muligheten at Kafka skriver om seg selv og sitt forfatterskap. If\xc3\xb8lge Max Brod meddelte Kafka selv aldri om hvordans hans fortellinger skulle tolkes._NEWLINE_Sykdommen han led under ble verre, og han ble til slutt innlagt p\xc3\xa5 et sanatorium i Kierling i n\xc3\xa6rheten av Wien. Her d\xc3\xb8de han den 3. juni 1924. Han ble begravet i Strasnice i Praha._NEWLINE_Kafka publiserte bare noen f\xc3\xa5 korte historier mens han levde, som bare utgjorde en liten del av hans arbeid. Han fikk derfor ikke stor oppmerksomhet i sin levetid. F\xc3\xb8r han d\xc3\xb8de ba han vennen Max Brod og sin elskerinne Dora Diamant om \xc3\xa5 \xc3\xb8delegge alle hans manuskripter. Diamant \xc3\xb8dela lojalt de manuskriptene hun hadde, mens Brod ikke fulgte Kafkas instruksjoner, og valgte i stedet \xc3\xa5 publisere dem. Max Brod gjorde seg store anstrengelser for \xc3\xa5 sammenstille det p\xc3\xa5 en m\xc3\xa5te som kunne forsvare publikasjon. Ogs\xc3\xa5 Kafkas brev og dagb\xc3\xb8ker ble utgitt. Romanen Slottet sies \xc3\xa5 v\xc3\xa6re et fors\xc3\xb8k p\xc3\xa5 en selvbiografi._NEWLINE_Milena Jesensk\xc3\xa1 oversatte flere av hans verker til tsjekkisk og de to hadde en omfattende brevveksling.'